
"...s nem vész magja a nemes gabonának..."  
Hagyományos értékekre alapuló tudás-és közösségfejlesztés az Élő Forrásból

	Szakmai beszámoló
Méta verseny

A verseny helyszíne: Csöglei Futballpálya
A verseny időpontja: 2018.10.11-12.
A verseny résztvevői: Csöglei Általános Iskola felső tagozatos diákjai
A verseny célja: A közösségé szerveződést segítő szokások, hagyományok, alapvető erkölcsi normák kialakítása és továbbfejlesztése, a személyiség erkölcsi arculatának értelmi és érzelmi úton történő alakítása

Fejlesztési feladatok:
Egészségnevelés:
A tanítási órákon kívüli kiemelt jelentőséget tulajdonít a testedzésnek és a szabadidő hasznos eltöltésének.

Környezeti nevelés:
Hagyományok őrzése
A helyi értékek és problémák megismertetése

Csütörtökön 2018.10.11-én reggel az 5-6. osztályos gyerekekkel, az egyik tanteremben egy 45 perces foglalkozás keretén belül átbeszéltük a Méta népi ütőjáték alapszabályait: Csapatok felosztása, a kapó-dobó játékos, a királykör, az ütőjátékos és állomások szerepe.
A következőkben közösen a 2 osztállyal kisétáltunk a Futballpályára és kezdetét vette a napsütéses időben a Méta ütőjáték szabályainak az elsajátítása és gyakorlatban való alkalmazása. A gyerekek nagyon hamar megtanulták a szabályokat, így kevés idő eltelte után már gördülékenyen és olajozottan ment a játék. Két tanóra alatt szinte profin játszották a diákok a játékot. 


A játék után közösen kissé kifáradva visszasétáltunk az iskolába.
Ezt a 3x45 perces programot a 7-8. osztályos gyerekekkel is megvalósítottam, akik szintén nagyon hamar ráéreztek a játék ízére és önfeledten játszották a játékot, mintha ezer éve ismernék. 
Pénteki napon 2018.10.12-én reggel ismét felkerekedtünk, azonban most már a 4 osztállyal egyszerre. Mindenki felkapta a testneveléscipőjét. Minden gyerek nagy igyekezettel próbált elkészülni, hogy minél hamarabb kiérjünk a pályára és elkezdhessünk métázni. A pályára megérkezve megcsináltuk a sorsolást, hogy ki kivel játszik először. Nagyon izgalmas mérkőzéseket játszottak a gyerekek, ami közben a fáradtság jelei egy percre se mutatkoztak meg egyetlen egy gyereken sem, csak a hatalmas mosolyok és az izgalom az arcokon.
A körmérkőzések után az 5. és 8. osztály küzdött a 3. helyezésért, ahol az 5. osztály diadalmaskodott. 
A döntőbe a 6. és 7. osztály került be. Ezt a mérkőzést mindenki izgatottan nézte, még azok is, akik már nem vehettek részt a játékban. Csapatcserék tömkelege jellemezte a döntőt, hiszen mindkét csapatban volt nagyon jó labdaérzékkel rendelkező fiatal, aki még röptében el tudta kapni a labdát. A szoros mérkőzést végül a 7. osztály nyerte meg 2 ponttal.
A mérkőzések után az eredményhirdetés következett. Felálltak a csapatok sorokba és izgatottan várták, hogy átvehessék jól megérdemelt jutalmaikat. Mind a 4 csapat kapott ajándékcsomagot a kitartó és együttműködő munkáért. 
Helyezések:
1.helyezés : 7. osztály (Sárkánygyíkok)
2.helyezés: 6. osztaly („Hüvelykmatyik”)
3. helyezés: 5. osztály (Mókusörs)
4. helyezés: 8. osztály (Csöglei zsiványok)
A díjkiosztás után azonnal nekiláttak a csapatok az ajándékcsomagokban található édességek elfogyasztásának. A finomságok után pedig lassan visszaballagtunk az iskolába közösen.
Öröm volt hallgatni, hogy a gyerekek már a visszaúton szervezték a hétvégi szabadidőre a Méta versenyt maguk között. 
A verseny befejezése után én úgy gondolom, hogy sikeresen megszerettettük a gyerekekkel a Magyar népi kultúra egyik kiemelkedő népi ütőjátékát, a Métát. 

